2025. október 7.

Innováció és tehetségtámogatás

**30 éves a Henkel kezdeményezésére alapított faipari alapítvány**

Három évtizede támogatja a soproni faipari oktatást és kutatást a Henkel Magyarország kezdeményezésére létrejött Faipari Egyetemi Kutatásért Alapítvány. A szervezet eddig több, mint 200 kutatás és diplomaterv megvalósulásához járult hozzá, és a mai napig kulcsszereplője a tehetségek felkarolásának.

Harminc év telt el azóta, hogy a Henkel Magyarország kezdeményezésére létrejött a Faipari Egyetemi Kutatásért Alapítvány. A soproni egyetemhez kötődő szervezet azóta is ugyanazzal a céllal működik: támogatni a diplomamunkák és a doktorandusz kutatások elkészítését, hozzájárulni a jövő faipari szakembereinek felkészüléséhez, és biztosítani, hogy a támogatottak olyan eszközökhöz jussanak, amelyek más pályázatokból gyakran elérhetetlenek lennének.

A jubileum kapcsán a Soproni Egyetem Ligneum Rendezvényházában ünnepi eseményt tartottak, ahol az alapítók, támogatók, oktatók és hallgatók közösen idézték fel az elmúlt évtizedek sikereit. A faipari közösség számára ez az alkalom nem csupán ünnep, hanem találkozási lehetőség is, ahol együtt emlékezhetnek arra, milyen fontos szerepe van az innovációnak, a kutatásnak és az összefogásnak. A kerek évforduló alkalmából a Henkel Magyarország a megszokott támogatás mellett további extra hozzájárulással kívánja kifejezni elkötelezettségét az alapítvány munkája és a jövő tehetségei mellett.

Az alapítvány története 1995-ben indult, amikor Szendrei Csaba (Henkel Adhesive Technologies Vice President Craftsmen, Construction & Professional) javaslatára a Henkel Magyarország félmillió forintos alaptőkével életre hívta a szervezetet. A kezdeményezéshez azonnal több mint tíz bútorgyár, épületasztalos üzem és faipari szövetkezet csatlakozott. Az immár harmincéves múltra visszatekintő közhasznú szervezet működésének alapmodellje az évek során átalakult, a támogatók köre változott, új vállalatok, szakkereskedők csatlakoztak, valamint megjelentek a magánfelajánlások is. Ez a rugalmasság biztosítja, hogy az alapítvány három évtizede folyamatosan fennmarad és kutatásokat, diplomamunkákat, illetve doktori projektet segít. A Henkel Magyarország szerepe mindvégig meghatározó volt: a vállalat hozzájárulásai nemcsak a rendszeres működés stabilitását alapozták meg, hanem a támogatások volumenének és súlyának tekintetében is nagy jelentőséggel bírtak. A Henkel vezető pozíciót tölt be a fa-, bútor- és papíripari ragasztóanyagok gyártásában, így különösen fontosnak tartja, hogy az egyetemi kutatások gyakorlatorientáltak legyenek, és szorosan kapcsolódjanak az ipar igényeihez. Az alapítványon keresztül biztosított források évről évre új lendületet adnak a kutatómunkáknak, és hozzájárulnak ahhoz, hogy a megszerzett tudás és tapasztalat hosszú távon is értéket teremtsen.

„A célunk ma is ugyan az: diplomamunkák, doktoranduszképzés támogatása, valamint kizárólag az egyetemen maradó eszközök vásárlása. Az alapító Henkel önzetlen szándékát példázza, hogy ragasztással kapcsolatos kutatási témákat az alapítvány nem támogat. Az elmúlt 30 évben több, mint 200 pályázatot segítettünk, többek között mérőeszközök, számítógépes eszközök beszerzésével, amelyek jelentős része a faanyagvizsgálati labort gazdagítja azóta is. Az eszközöket kutatásaikhoz használók száma így a támogatott pályázatoknak a többszöröse” – mondta Prof. Dr. Alpár Tibor, az alapítvány kuratóriumának elnöke.

Az alapítvány kiemelt programja a 2015 januárjában megalakult Molnár Sándor Emlékalap, amely a kari és TDK konferenciákon kiemelkedő eredményt elérő hallgatókat segíti a mai napig. Kezelésében és gondozásában nagy szerepet vállal Ecseri József, a Henkel Magyarország Adhesive Technologies üzletág nyugalmazott munkatársa és Dr. Komán Szabolcs a kar oktatója, az alapítvány titkára. A legkiválóbb teljesítményt elért hallgatók az Emlékalap által alapított kitüntetésben részesülnek, mely mindig az évzáró ünnepségen kerül átadásra.

„Egy kiemelkedően fontos szervezetről van szó, amelynek létrehozásában és támogatásában vállalatunk kezdettől fogva jelentős szerepet vállal. Az elmúlt három évtized világosan bizonyítja, hogy az alapítvány értékes és eredményes munkát végez. Örömmel tölt el bennünket, hogy harminc éve részesei lehetünk a tehetséges fiatalok pályájának segítésében és a felsőoktatás erősítésében. Meggyőződésem, hogy a Faipari Egyetemi Kutatásért Alapítvány tevékenységére a jövőben is komoly igény lesz, a Henkel Magyarország pedig továbbra is határozottan támogatja a faipari közösség fejlődését – ezt most a jubileum alkalmából további extra hozzájárulással is szeretnénk kifejezni” – mondta Dr. Fábián Ágnes, a Henkel Magyarország ügyvezető igazgatója.

A Henkelről

A Henkel márkáival, innovációival és technológiáival világszerte piacvezető az ipari és fogyasztói termékek területén. Az Adhesive Technologies üzletágával a Henkel globális vezető a ragasztók, tömítőanyagok és funkcionális bevonatok piacán. A Consumer Brands üzletága révén a vállalat számos piacon és kategóriában világelső, különösen a mosó- és háztartási tisztítószerek, valamint a hajápolás terén. A cég három legerősebb márkája a Loctite, a Persil és a Schwarzkopf. A 2024-es pénzügyi évben a Henkel több, mint 21,6 milliárd euró árbevételt és mintegy 3,1 milliárd euró korrigált üzemi eredményt ért el. A Henkel elsőbbségi részvényeit a német DAX tőzsdeindexben jegyzik. A Henkelnél a fenntarthatóságnak nagy hagyománya van, a vállalat világos fenntarthatósági stratégiát követ meghatározott célokkal. A Henkelt 1876-ban alapították, és ma világszerte mintegy 47 000 munkatársa sokszínű csapatot alkot, akiket az erős vállalati kultúra, a közös értékek és a „Pioneers at heart for the good of generations“ vállalati cél köt össze. További információ: www.henkel.com; [www.henkel.hu](http://www.henkel.hu).

**Kapcsolat:**

**Henkel Magyarország Kft.**

Vállalati kommunikáció

Lambert Petra

Tel. (1) 372-5555

Email: vallalati.kommunikacio@henkel.com